FÆLLES HOLDNING af 26. januar 1998 fastlagt af Rådet på grundlag af artikel J.2 i traktaten om Den Europæiske Union, vedrørende Afghanistan (98/108/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2,

og ud fra følgende betragtninger:

Konflikten i Afghanistan har medført umådelige lidelser for det afghanske folk og truer stabiliteten i området og dets økonomiske udvikling;

eksporten af terrorisme og ulovlig narkotika som følge af krigen medfører alvorlige skadevirkninger i medlemsstaterne og andre steder;

Unionen er indstillet på at spille en effektiv rolle i bestræbelserne på at standse kamphandlingerne og genetablere fred, stabilitet og respekt for menneskerettighederne og de internationale principper i Afghanistan;

Unionen lægger den største vægt på, at konventionen om afskaffelse af alle former for diskrimination mod kvinder overholdes, og tager afstand fra den fortsatte diskrimination af piger og kvinder i Afghanistan;

Unionen er dybt bekymret over blokaden af Hazarajat-regionen, bombardementet af Bamiyan lufthavn for nylig, der afbrød nødhjælpsforsyningerne, og beretningerne om massakrer på sagesløse civile og massehenrettelser af krigsfanger -

FASTLAGT FØLGENDE FÆLLES HOLDNING:

Artikel 1

Unionen har følgende mål i Afghanistan:

- opnå en holdbar fred i Afghanistan, afslutte den udenlandske intervention og tilskynde til dialog mellem parterne i Afghanistan ved at støtte De Forenede Nationers centrale rolle

- fremme stabilitet og udvikling i området

- fremme respekt for menneskerettighederne, herunder kvinders rettigheder, og den humanitære folkeret

- yde effektiv humanitær bistand og sikre, at den internationale samordning af hjælp gør det muligt at fordele hjælpen efter de internationale principper vedrørende køn og menneskerettigheder

- øge bekæmpelsen af ulovlig narkotika og terrorisme

- deltage i fredsskabelse og genopbygning af landet efter års borgerkrig.

Artikel 2

For at støtte De Forenede Nationers fredsbestræbelser vil Unionen fortsat

- støtte henstillingerne i FN's generalsekretærs rapport af 14. november 1997 om situationen i Afghanistan og følgerne for verdensfreden og -sikkerheden. Især finder Unionen det afgørende, at alle lande, der har indflydelse på parterne, udøver denne på en positiv og konstruktiv måde til støtte for FN's fredsbestræbelser, og at levering udefra af våben, brændstof og andet materiel til militær brug til de stridende grupperinger bør ophøre

- tage hensyn til rapporten fra FN's Udvalg for Prøvelse af Fuldmagter om Afghanistans repræsentation i De Forenede Nationer

- støtte den embargo på eksport af våben, ammunition og militærudrustning, som blev besluttet i dets fælles holdning vedrørende Afghanistan den 17. december 1996, og tilskynde andre lande til at føre en tilsvarende tilbageholdende politik.

Unionen vil endvidere

- tage kontakt med de afghanske parter og fremtrædende afghanere for at gøre dem opmærksom på, at de fortsatte kampe er nytteløse og har forfærdende humanitære følger, og opfordre indtrængende til øjeblikkelig våbenhvile og forhandlinger om en politisk løsning i FN's regi, bl.a. etablering af en fuldt repræsentativ, bredt funderet overgangsregering

- nøje følge den indsats, som enkeltpersoner og organisationer med indflydelse i Afghanistan gør for at bidrage til en dialog i landet, f.eks. den såkaldte Frankfurt-proces

- rette henvendelser til hovedstæderne i alle lande med indflydelse i Afghanistan og understrege, at Unionen lægger vægt på, at konflikten hurtigt løses i FN's regi, og tilskynde dem til at støtte FN på alle måder.

Artikel 3

For at fremme respekt for alle menneskerettigheder, grundlæggende frihedsrettigheder og den humanitære folkeret vil Unionen

- opfordre alle parter i Afghanistan til at anerkende, beskytte og fremme alle menneskerettigheder og grundlæggende frihedsrettigheder, bl.a. retten til liv, frihed og personlig sikkerhed, og til at respektere FN's menneskerettighedserklæring, som verdenssamfundet, også Afghanistan, gentagne gange har tilsluttet sig

- opfordre de afghanske grupperinger til at ophøre med diskrimination og anerkende, beskytte og fremme lige rettigheder og ligeværd for mænd og kvinder, bl.a. adgang til uddannelse og sundhedsfaciliteter, beskæftigelse uden for hjemmet, personlig sikkerhed og frihed fra trusler og chikane, og vil gøre opmærksom på, hvilke følger diskrimination vil få for fordelingen af hjælpen

- fortsat bidrage til og støtte arbejdet med den bistandsstrategi for Afghanistan, som FN's koordinator for Afghanistan har udarbejdet, og som skal fungere som en adfærdskodeks for menneskerettigheder i forbindelse med humanitær bistand

- støtte hjælpeprogrammer i Afghanistan, der omfatter kønsaspekter og aktivt forsøger at fremme ligelig deltagelse af mænd og kvinder, og som fremmer fred og menneskerettigheder.

Artikel 4

For at hjælpe den nødlidende civilbefolkning i Afghanistan vil Unionen

- fortsat yde humanitær bistand til Afghanistan

- gøre bistanden mere effektiv gennem tættere international samordning, især ved at arbejde via donorstøttegruppen for Afghanistan, hvis næste møde finder sted i London i maj 1998

- sørge for tæt samordning og komplementaritet mellem De Forenede Nationers fredsbestræbelser og hjælpearbejdet

- sørge for, at hjælpen følger den bistandsstrategi, som FN's koordinator for Afghanistan har tilrettelagt, og opfordre andre donorer til at gøre det samme.

Artikel 5

For at fremme narkotikabekæmpelsen vil Unionen

- benytte kontakter med grupperingerne og de lande, der har indflydelse på dem, til at understrege, at Unionen er bekymret over den øgede produktion af og handel med narkotika i Afghanistan, der truer stabiliteten i området og skader befolkningens sundhed og livskvalitet i Afghanistan, nabolandene og andre lande, og understrege, at Unionen vil tage hensyn til narkotikakontrolmålsætningerne, når de overvejer bidrag til udviklingsbistand til genopbygning af Afghanistan efter krigen

- opfordre hjælpeorganisationerne til at tage narkotikakontrolmålsætninger i betragtning ved planlægning og gennemførelse af projekter ved at tage hensyn til, hvordan de indvirker på narkotikadyrkning, -produktion, -handel og -misbrug

- støtte en bæredygtig alternativ udvikling som et vigtigt element i en afbalanceret og omfattende narkotikakontrolstrategi. Alternative udviklingsprogrammer bør tilpasses til de konkrete forhold i Afghanistan, respektere menneskerettighederne og omfatte kønsaspekter, således at kvinder og mænd kan deltage på lige fod i udviklingsprocessen. Disse programmer skal ledsages af retshåndhævelsesforanstaltninger

- støtte alle konsekvente forsøg, herunder de bestræbelser, der udfoldes inden for De Forenede Nationers internationale narkotikakontrolprogram (UNDCP), for at nedbringe narkotikaproduktion, -handel og -misbrug i Afghanistan væsentligt, og den understreger betydningen af, at fællesskabsprojekterne til støtte for Unionens narkotikabekæmpelsesinitiativ i Centralasien gennemføres.

Artikel 6

Rådet noterer sig, at Kommissionen vil koncentrere sig om at virkeliggøre målene og prioriteringerne i denne fælles holdning på grundlag af relevante fællesskabsforanstaltninger.

Artikel 7

Unionen vil opfordre alle afghanske myndigheder til at lukke træningslejre for udenlandske terrorister i Afghanistan.

Artikel 8

Denne fælles holdning tages op til fornyet overvejelse inden tolv måneder.

Artikel 9

Denne fælles holdning får virkning fra vedtagelsesdatoen.

Artikel 10

Denne fælles holdning offentliggøres i Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. januar 1998.

På Rådets vegne

R. COOK

Formand